
Közszolgálat a Youtube-on? A magyar fiatalok és a közszolgálatiság kapcsolata

Az európai közszolgálati műsorszolgáltatás legitimitását a rendszerváltás óta permanens vita
övezi: vita egy olyan médiaszolgáltatásról, amelynek még a megegyezésen alapuló fogalmi
meghatározása sem született meg.

Egyes meglátások szerint a közszolgálati műsorszolgáltatás tömegkommunikációs
eszközökön folyó sugárzása elavult. Mások úgy gondolják, hogy a platform helyett az
intézményesített közegben keresendő a hiba, mindemellett egy harmadik nézőpont a
tartalom milyenségét kritizálja. Ennek fényében világos, hogy a szakirodalmi utalások
alapján az európai közszolgálatiság jelenlegi formájában funkcióját vesztette,
felvevőközönsége elenyésző. De mit gondol erről maga a célközönség? Hogyan
viszonyulnak a magyar fiatalok a közszolgálatiság változásaihoz a digitális korban? Tényleg
a YouTube-on szeretnének közszolgálati tartalmakat nézni?

Dolgozatom a közszolgálati média létjogosultságát övező vitát tárja fel egy nem
reprezentatív pilot-kutatás keretein belül: egy fókuszcsoportos beszélgetés, illetve
mélyinterjúk eredményei alapján bemutatja, hogy a magyar egyetemisták milyen
attitűdökkel, gondolatokkal élnek a közszolgálatiságot, a közszolgálati médiát illetően.
Kutatásom során a szakirodalmi problémafelvetések alapján alakítottam ki a félig strukturált
kérdéssort, illetve vezérfonalat, melyek eredményeivel bebizonyítottam, hogy a fiatal
célközönség véleménye sokkal nagyobb mértékben formálhatja a közszolgálatiságot övező
diskurzust, mint gondolnánk.

Kutatásommal új irányvonalat és perspektívákat biztosítottam a közszolgálatiság
legitimitásával kapcsolatos viták feloldásához, eredményeim megbízható kiindulás alapként
szolgálnak a magyar egyetemisták attitűdjeinek átfogó, nagymintás vizsgálatához.



